Source: https://www.riigiteataja.ee/akt/403082012013?tegevus=telli-teavitus
Timestamp: 2020-05-25 08:21:57+00:00
Document Index: 3104537

Matched Legal Cases: ['§ 6', '§ 1', '§ 2', '§ 3', '§ 4', '§ 5', '§ 6', '§ 7', '§ 8', '§ 9', '§ 10']

August Maramaa nimelise matemaatikaülesannete lahendamise võistluse statuudi kinnitamine – Riigi Teataja
August Maramaa nimelise matemaatikaülesannete lahendamise võistluse statuudi kinnitamine
August Maramaa nimelise matemaatikaülesannete lahendamise võistluse statuudi kinnitamine - sisukord
RT IV, 03.08.2012, 13
Vastu võetud 23.11.2007 nr 65
jõustumine 26.11.2007
Määrus kehtestatakse kohaliku omavalitsuse korralduse seaduse § 6 lõike 3 punkti 2 ja 9. novembril 1991. a Viljandi Maakonna Matemaatikaõpetajate Seltsi poolt heaks kiidetud statuudi ning Viljandi Linnavalitsuse ettepaneku alusel.
§ 1. August Maramaa nimeline matemaatikaülesannete lahendamise võistlus korraldatakse legendaarse matemaatikaõpetaja, matemaatikaõpikute autori, aastatel 1919-1921 ning 1927-1939 Viljandi linnapea ja aastatel 1921-1927 linnavolinik August Maramaa nime jäädvustamiseks ning parimate matemaatikaülesannete lahendajate ja nende õpetajate tunnustamiseks.
§ 2. Võistluse korraldab Viljandi maakonna matemaatika aineühenduse poolt valitud korraldustoimkond.
§ 3. Võistlusest võivad osa võtta maakondlikul õpilaste matemaatikaolümpiaadil esimese viie hulka tulnud õpilased.
§ 4. Viljandi maakondliku matemaatikaolümpiaadi žürii otsusega võivad võistlustel osaleda veel kuni kolm parema tulemuse saavutanud vanuseastme õpilast.
§ 5. Võistlus toimub kolmes vanuseastmes:
(1) 7.-8. klassi õpilased;
(2) 9.-10. klassi õpilased;
(3) 11.-12. klassi õpilased.
§ 6. Võistlus toimub Viljandi maakondliku matemaatikaolümpiaadi ja vabariikliku vooru vahelisel ajal. Täpne aeg ja koht teatatakse vähemalt kaks nädalat enne võistluste toimumist.
§ 7. Vanuseastmete võitjaid, neid juhendanud õpetajaid ja ülesannete koostajaid autasustatakse aukirjaga ja rahaliste preemiatega või samas vääringus meenega. Preemiafondi suuruse kehtestab Viljandi Linnavalitsus tulenevalt linna eelarve võimalustest. [Viljandi Linnavolikogu 25.11.2009 määrus nr 9 - jõust. 28.11.2009]
§ 8. Preemiad või meened antakse kätte August Maramaa sünniaastapäeval 6. aprillil või sellele lähedasel tööpäeval Viljandi Raekojas. [Viljandi Linnavolikogu 25.11.2009 määrus nr 9 - jõust. 28.11.2009]
§ 9. Autasustamisele kutsutakse õpilased koos vanematega.
§ 10. Määrus jõustub kolmandal päeval peale avalikustamist.